कूपर की पारी ने हमें हराया : धोनी  
चेन्नई सुपर किंग्स के कप्तान महेंद्र सिंह धोनी का मानना है कि त्रिनिदाद और टोबैगो के केवोन कूपर की 28 रन की पारी उनकी टीम की हार का कारण रही।
चेन्नई सुपर किंग्स के कप्तान महेंद्र सिंह धोनी का मानना है कि त्रिनिदाद और टोबैगो के केवोन कूपर की 28 रन की पारी उनकी टीम की हार का कारण रही। त्रिनिदाद और टोबैगो ने 15 ओवर में 74 रन बनाए, लेकिन आखिरी पांच ओवरों में शानदार बल्लेबाजी के कारण आठ विकेट पर 123 रन बना लिए।  चेन्नई को इस मैच में 12 रन से पराजय झेलनी पड़ी। धोनी ने कहा,मुझे लगा था कि हमें 110 रन का लक्ष्य मिलेगा। मुझे लगा कि यदि कुछ ओवरों में वे अच्छी बल्लेबाजी करेंगे, तो भी हमें 110 रन ही बनाने होंगे, लेकिन कूपर की पारी हम पर भारी पड़ी। वे अतिरिक्त 10 रन महंगे पड़ गए। उन्होंने कहा कि विकेट इतना मुश्किल था कि स्ट्रोक्स खेले नहीं जा रहे थे।  उन्होंने कहा, स्ट्राइक रोटेट करना मुश्किल था। उन्होंने अच्छी गेंदबाजी की। गेंद बल्ले पर नहीं आ रही थी और शॉट नहीं लग रहे थे। चेन्नई के कप्तान ने हालांकि अभी भी सेमीफाइनल में पहुंचने की उम्मीद जताई। उन्होंने कहा, हमें अगला मैच हर हालत में जीतना होगा। यदि सब कुछ हमारे अनुकूल रहा, तो ही पता चलेगा कि आगे क्या करना है।